|  |
| --- |
| Til de på vedlagte høringsliste anførte høringsparter |

|  |
| --- |
| **Sagsnr.**2022 - 3481**Doknr.**550509**Dato**09-09-2022 |

**Høring over forslag til lov om ændring af lov om leje og lov om boligforhold (loft over huslejestigninger som følge af udviklingen i nettoprisindekset) samt forslag bekendtgørelse om opgørelse af stigningen i de rimelige og nødvendige udgifter knyttet til ejendommen**

Indenrigs- og Boligministeriet sender hermed forslag til lov om ændring af lov om leje og lov om boligforhold (loft over huslejestigninger som følge af udviklingen i nettoprisindekset) samt forslag til bekendtgørelse om opgørelse af stigningen i de rimelige og nødvendige udgifter knyttet til ejendommen i høring.

Lovforslaget indebærer, at der indføres et huslejeloft, således at en regulering af huslejen efter udviklingen i Danmarks statistiks nettoprisindeks i 2022 og 2023 maksimeres til 4 pct.

Derudover indebærer lovforslaget, at det som supplement hertil er muligt at hæve lejen yderligere, hvis stigningerne i de rimelige og nødvendige udgifter knyttet til ejendommen er overstiger den regulering, som kan ske i medfør af huslejeloftet. Reguleringen kan sammen med reguleringen i medfør af huslejeloftet i alt udgøre et beløb, som svarer til udgiftsstigningen. Den samlede regulering kan aldrig overstige en regulering efter udviklingen i Danmarks Statistiks nettoprisindeks.

Der er i lovforslaget tillige foreslået hjemmel til udstedelse af den foreslåede bekendtgørelse om opgørelse af stigningen i de rimelige og nødvendige udgifter knyttet til ejendommen.

I bekendtgørelsen foreslås regler om opgørelse og fordelingen af stigningerne i de rimelige og nødvendige udgifter knyttet til ejendommen.

Indenrigs- og Boligministeriet skal anmode om eventuelle bemærkninger senest den **12. september 2022, kl. 10.00**.

Indenrigs- og Boligministeriet skal i den forbindelse beklage den korte høringsperiode, som går over weekenden. Dette er nødvendiggjort af lovforslagets hastende karakter.

Høringssvar bedes sendt til jal@im.dk.

Spørgsmål vedrørende høringen kan stilles til Jacob Lichtenstein, tlf. 23 47 10 25, jal@im.dk

Med venlig hilsen

**Jacob Lichtenstein,***Specialkonsulent*